- Det er ikke så «svart» på stadion at vi bør slutte alle sammen
Seks tap av seks mulige på bortebane gjør at presset på Skarsfjord har økt i Bergen. - Alle sier at vi er så elendige borte at vi må bytte trener. Men ser du på poengfangsten til Brann etter 14 kamper så tror jeg ikke den har vært bedre siden gullåret i 2007. Da er det begrenset hvor mye kjeft jeg synes vi bør få alle sammen, sier Rune Skarsfjord til VG.Han har et poeng. For da gullet kom «hem» i jubelsesongen for snart seks år siden sto Brann med 29 poeng etter 14 kamper. Nå har bergenserne 24 poeng. Poengfangsten er bedre enn i fjor, 2011, 2010, 2009 og 2008. - Jeg synes kritikken er urettferdig selv om jeg skjønner at vi blir slaktet for seks strake bortetap. Men her må man se på helheten. Det er ikke så «svart» på stadion at vi bør slutte alle sammen, beskriver Skarsfjord. Samtidig skjønner han at laget må begynne å ta poeng på bortebane så fort som mulig. Syvende og åttende forsøk på en borteseier kommer allerede i kveld og 13. juli. Da møter Brann henholdsvis Hønefoss og Start. - I november skal vi telle opp 30 fotballkamper. Da er det ikke noen som bryr seg om hvor du har tatt poengene. Det er sluttabellen som teller. Slik er det også for oss.Borteformen er imidlertid en «snakkis» mellom de syv fjell, og Bergens Tidende har gått grundig til verks i sin når de har dissekert statistikken. Regionavisen har sett på tallene fra samtlige europeiske land som er i sesong, og har kommet til den nådeløse konklusjonen at Brann er verst av samtlige toppserielag i Europa. Bare islandske Akranes kan vise til tilsvarende elendig form på fremmed gress med fem tap av fem mulige.Samtidig er det bare Brann som henger med i toppen. Andre bortesvake lag, sliter også i bunnen av totaltabbeln. Skarsfjord mener det som før serierunden var en fjerdeplass på tabellen og 24 poeng på 14 kamper er «veldig bra», og begrunner det slik: - Mot Sandnes Ulf avsluttet vi med fem lokale unggutter. Det er ikke noen andre lag som er i nærheten av å benytte unge spillere som oss, og da snakker jeg om alle Tippeliga-lagene. Vi har et lag i utvikling, sier Skarsfjord.Han skulle gjerne hatt med seg forrige helgs hattrickhelt på det «arbeidslaget». Enn så lenge har Bård Finne signalisert at han vil vekk fra Brann og Bergen. - Han vil ha sin posisjon her til han forsvinner. Det er en del av næringskjeden. Jeg håper han er i flytsonen så lenge han er her, sier Skarsfjord som ikke vil kritisere valget til unggutten som har vært involvert i ni av Branns 14 kamper denne sesongen. - Det kan hende han får en fantastisk karriere hvor alle om ti år sier at det var rett å dra fra Brann. Da kan vi ikke stå her med et intervju hvor man har sagt at det var galskap. Vi får respektere valget selv om vi har en annen oppfatning, sier Brann-treneren. Bård Finnes agent, Stig Lillejord, er klar på at de ikke har «lukket døren» til Brann. - Vi har sagt at vi ønsker å se på mulighetene for utlandet. Det må i så fall være et riktig karrieresteg for Bård i en god klubb med riktig treningshverdag og hvor man kan ivareta talentet hans videre. Men det ville være dumt av oss å lukke noen dører, sier Lillejord til VG.
Brann-trener Rune Skarsfjord (43) opplever kravet om hans avgang som urettferdig.